1. ปัจจัยเสี่ยง

1.1 การต่อสัญญากับสถานีโทรทัศน์หรือการเปลี่ยนแปลงเงื่อนไขในสัญญา

บริษัทฯ เป็นผู้ผลิตรายการโทรทัศน์ โดยเช่าเวลาจากสถานีโทรทัศน์เพื่อออกอากาศรายการ
ซึ่งเป็นปกติธุรกิจที่การทำสัญญาเช่าเวลาระหว่างสถานีโทรทัศน์และผู้ผลิตรายการโทรทัศน์จะมีระยะเวลาการทำสัญญา
6 เดือน ถึง 1 ปี และต่อสัญญาเมื่อสิ้นสุดระยะเวลาตามสัญญา
การทำสัญญากับแต่ละสถานีจะมีลักษณะแตกต่างกัน ตามรายละเอียดในหัวข้อที่ 3
ลักษณะการประกอบธุรกิจของแต่ละสายผลิตภัณฑ์ ซึ่งหากสถานีโทรทัศน์ไม่ให้บริษัทฯ
ต่อสัญญาเช่าเวลาในรายการใด
รวมถึงในกรณีที่สถานีโทรทัศน์ทำการปรับผังรายการใหม่เพื่อให้สอดคล้องกับพฤติกรรมการรับชมโดยมีการปลดบางรายการออกไป
อาจทำให้บริษัทฯมีความเสี่ยงที่จะต้องสรรหาสถานีเพื่อออกอากาศใหม่
ซึ่งอาจกระทบต่อความต่อเนื่องของการออกอากาศของรายการโทรทัศน์และรายได้ของบริษัทฯ
นอกจากนี้ยังรวมถึงความเสี่ยงจากการเปลี่ยนแปลงเงื่อนไขในสัญญา เช่น
การขึ้นค่าเช่าเวลาออกอากาศโทรทัศน์ การลดสัดส่วนรายได้ หรือ สัดส่วนเวลาโฆษณาของบริษัทฯ
เป็นต้น ซึ่งอาจกระทบต่อผลประโยชน์และรายได้ของบริษัทฯ

อย่างไรก็ตาม
การพิจารณาให้เช่าเวลาหรือต่อสัญญาเช่าเวลาของแต่ละสถานีจะมีหลักเกณฑ์แตกต่างกันไป
โดยมีหลักใหญ่ๆในการพิจารณา คือ รูปแบบรายการ ความนิยมของรายการ
และความสามารถในการชำระค่าเช่าเวลา
ซึ่งบริษัทฯมิได้ละเลยถึงความเสี่ยงดังกล่าวและพยายามลดโอกาสที่รายการของบริษัทฯจะไม่ได้รับการต่อสัญญาจากสถานีหรือการต่อสัญญาด้วยเงื่อนไขที่ด้อยลงจากการเปลี่ยนแปลงเงื่อนไขในสัญญา
โดยการพัฒนารายการอย่างสม่ำเสมอเพื่อให้รายการของบริษัทฯได้รับความนิยมโดยตลอด
การรักษาเครดิตในเรื่องการชำระเงินค่าเช่าเวลาและปฏิบัติตามเงื่อนไขการเช่าเวลาอย่างเคร่งครัด
รวมทั้งการรักษาความสัมพันธ์อันดีกับสถานีโทรทัศน์

1.2 การที่รายการโทรทัศน์เสื่อมความนิยม หรือกระแสความนิยมของผู้บริโภคเปลี่ยนแปลง

รายได้จากการผลิตรายการโทรทัศน์มีแนวโน้มที่จะแปรผันตามระดับความนิยมของแต่ละรายการ
เนื่องจากการตัดสินใจเลือกลงโฆษณาหรือโปรโมตสินค้าหรือบริการกับรายการโทรทัศน์ใด
บริษัทตัวแทนโฆษณา (Agency)
และเจ้าของสินค้าหรือบริการส่วนมากจะพิจารณาความคุ้มค่าของการใช้งบโฆษณาจากอัตราค่าใช้จ่ายโฆษณาต่อจำนวนผู้ชมรายการ
และ/หรือพิจารณาจากระดับความนิยมของแต่ละรายการ
ในขณะที่การผลิตรายการโทรทัศน์แต่ละรายการมีต้นทุนคงที่ค่อนข้างสูง ได้แก่ ค่าเช่าเวลาสถานี
ค่าดำเนินรายการโทรทัศน์ เงินเดือนพนักงานฝ่ายผลิต เป็นต้น ดังนั้น
หากรายการโทรทัศน์ของบริษัทฯไม่เป็นที่นิยมหรือเสื่อมความนิยมลง
อาจส่งผลกระทบต่อรายได้และผลประกอบการของบริษัทฯได้

อย่างไรก็ตาม บริษัทฯสามารถลดความเสี่ยงดังกล่าวจากการมีรายการโทรทัศน์หลายรายการ
ซึ่งแต่ละรายการที่บริษัทฯสร้างสรรค์มีรูปแบบและการนำเสนอที่แปลกใหม่และมีความหลากหลาย
นอกจากนี้
บริษัทฯยังมีกระบวนการพิจารณากลั่นกรองก่อนการตัดสินใจผลิตแต่ละรายการโทรทัศน์แต่ละเทปที่ออกอากาศ
และการตรวจสอบคุณภาพก่อนออกอากาศ
ตลอดจนมีการติดตามประเมินผลระดับความนิยมและกระแสตอบรับของแต่ละรายการของบริษัทฯและคู่แข่งขันอย่างสม่ำเสมอ
เพื่อใช้เป็นข้อมูลในการพิจารณาพัฒนารายการอย่างต่อเนื่อง
ซึ่งทำให้รายการโทรทัศน์ของบริษัทฯได้รับความนิยมจากประชาชนอย่างต่อเนื่องยาวนานเสมอมา

1.3 การพึ่งพิงตัวพิธีกรหรือผู้ดำเนินรายการ และบุคลากรฝ่ายผลิต

บริษัทฯ ประกอบธุรกิจหลักในการผลิตรายการโทรทัศน์
โดยให้ความสำคัญกับผลงานและคุณภาพรายการเป็นสำคัญ
ดังนั้นบุคลากรฝ่ายผลิตและทีมสร้างสรรค์นับเป็นปัจจัยสำคัญในความสำเร็จของบริษัทฯ
นอกจากนี้รายการส่วนใหญ่ของบริษัทฯเป็นประเภทควิซโชว์หรือเกมโชว์ ซึ่งการมีพิธีกร หรือ
ผู้ดำเนินรายการที่มีความสามารถเป็นปัจจัยหนึ่งที่มีความสำคัญและมีผลต่อความสำเร็จของรายการ
และเป็นจุดแข็งที่เสริมสร้างศักยภาพในแข่งขันให้กับรายการโทรทัศน์ของบริษัทฯเรื่อยมา
ซึ่งหากบริษัทฯ
สูญเสียบุคลากรหลักในฝ่ายผลิตและผู้ดำเนินรายการดังกล่าวไปอาจส่งผลกระทบต่อคุณภาพผลงานและผลประกอบการของบริษัทฯ

ทั้งนี้ บริษัทฯ ตระหนักถึงผลกระทบที่อาจเกิดขึ้น
บริษัทฯจึงให้ความสำคัญกับการพัฒนาบุคลากรอย่างต่อเนื่องและส่งเสริมการทำงานร่วมกันเป็นทีม
สำหรับการพึ่งพิงตัวพิธีกรและผู้ดำเนินรายการ
บริษัทฯได้มีมาตรการเพื่อลดความเสี่ยงดังกล่าวโดยการออกแบบรายการโดยให้ความสำคัญกับรูปแบบรายการและรูปแบบการนำเสนอมากกว่าการผูกติดกับพิธีกรหรือผู้ดำเนินรายการคนใดคนหนึ่ง
นอกจากนี้ บริษัทฯได้มีการกระจายงานไปสู่พิธีกรหรือผู้ดำเนินรายการที่หลากหลายมากขึ้น
พร้อมทั้งสร้างพิธีกรหรือผู้ดำเนินรายการใหม่ๆขึ้นมาเสริมรายการอยู่เสมอ
ประกอบกับการที่พิธีกรหรือผู้ดำเนินรายการหลักของบริษัทฯ
และบุคลากรหลักของฝ่ายผลิตเป็นทั้งผู้ก่อตั้งบริษัทฯและเป็นผู้ถือหุ้นใหญ่ทำให้มีความผูกพันและภักดีต่อองค์กรในการอยู่กับบริษัทฯเพื่อร่วมสร้างสรรค์ผลงานที่มีคุณภาพอย่างต่อเนื่องต่อไป

1.4 การขยายตัวของสื่อโฆษณาอื่นและสื่อโฆษณาใหม่

รายได้จากการผลิตรายการโทรทัศน์ได้รับผลกระทบโดยตรงจากการขยายตัวของการอุตสาหกรรมโฆษณาผ่านสื่อโทรทัศน์
ซึ่งจากการที่มีสื่อโฆษณาใหม่ๆเพิ่มมากขึ้น รวมทั้งการขยายตัวของธุรกิจสื่อประเภทอื่นที่ไม่ใช่โทรทัศน์
ส่งผลให้บริษัทตัวแทนโฆษณา (Agency) และเจ้าของสินค้าหรือบริการ
มีโอกาสเลือกลงโฆษณาผ่านสื่อหลากหลายประเภทมากขึ้น
และทำให้ส่วนแบ่งการตลาดของการโฆษณาผ่านสื่อโทรทัศน์ถูกแบ่งไปยังสื่อประเภทอื่นบ้าง

อย่างไรก็ตาม มูลค่าการโฆษณาผ่านสื่อโทรทัศน์ยังคงมีการเติบโตอย่างต่อเนื่อง
และยังครองส่วนแบ่งการตลาดสูงสุดเมื่อเทียบกับสื่อประเภทอื่น โดยระหว่างปี 2545 ถึง ปี 2552
มีส่วนแบ่งการตลาดเฉลี่ยประมาณร้อยละ 59 ของมูลค่าตลาดรวม[1]

ทั้งนี้ นอกจากบริษัทฯ
จะมุ่งเน้นการสร้างรายได้จากการผลิตรายการโทรทัศน์ให้เติบโตอย่างมั่นคงและเป็นรายได้หลักของบริษัทฯต่อไป
บริษัทฯยังได้ทำการขยายธุรกิจไปยังสื่อประเภทอื่นเพิ่มเติม โดยเริ่มต้นเมื่อเดือนธันวาคม 2546
บริษัทฯขยายธุรกิจไปยังสื่อสิ่งพิมพ์โดยการลงทุนในบริษัท เวิร์คพอยท์ พับลิชชิ่ง จำกัด และ ในปี
2548 บริษัทฯได้เข้าไปถือหุ้นร้อยละ 60 ใน บริษัท บ้านอิทธิฤทธิ์ จำกัด
ดำเนินธุรกิจผลิตแอนนิเมชั่นสำหรับรายการโทรทัศน์ ภาพยนตร์ และโฆษณา ณ ไตรมาส 4/2548
บริษัทฯได้เข้าไปถือหุ้นทั้งหมดของบริษัทหัวฟิลม์ ท้ายฟิลม์ ดำเนินธุรกิจรับจ้างผลิตภาพยนตร์
และในไตรมาส 4/2549 บริษัทได้เข้าลงทุนในบริษัท กราว
ดำเนินธุรกิจรับจ้างตัดต่อและบันทึกเสียง และในปี 2551 ที่ผ่านมาบริษัทฯได้เข้าไปถือหุ้นร้อยละ 60
ในบริษัท กำกับการดี จำกัด ดำเนินธุรกิจผลิตรายการโทรทัศน์ และถือหุ้นร้อยละ 65 ในบริษัท
ซิกซ์เนเจอร์ อินคอร์ปอเรชั่น จำกัด ดำเนินธุรกิจจัดงานแสดงต่างๆ
ซึ่งการลงทุนในบริษัทเหล่านี้เป็นการร่วมทุนกับบุคลากรที่มีความสามารถและเป็นที่ยอมรับ
เพื่อเพิ่มรายได้และลดความเสี่ยงทางธุรกิจลง

[1] ที่มา: AGB Nielsen Media Research